เก็บภาษีบาปยังทรุด
กรมสรรพสามิตยังเก็บภาษีได้ต่ำกว่าเป้าหมายเป็นเดือนที่ 2 ติดต่อกันของปีงบประมาณ 2562
6 ธ.ค. 2561

กรมสรรพสามิตยังเก็บภาษีได้ต่ำกว่าเป้าหมายเป็นเดือนที่ 2 ติดต่อกันของปีงบประมาณ 2562
นายพชร อนันตศิลป์ อธิบดีกรมสรรพสามิต เปิดเผยว่า การเก็บภาษีของกรมเดือน พ.ย. 2561 ซึ่งเป็นเดือนที่ 2 ของปีงบประมาณ 2562 ยังเก็บได้ต่ำกว่าเป้าหมาย ซึ่งในสัปดาห์นี้จะให้เจ้าหน้าที่เร่งรายงานตัวเลขที่แท้จริง ว่าสาเหตุการเก็บภาษีต่ำกว่าเป้าหมายมาจากสินค้าประเภทไหน เพื่อที่จะได้หาแนวทางปรับปรุงการเก็บภาษีให้ได้ตามเป้าหมายต่อไป
สำหรับการเก็บภาษีของกรมเดือนก่อนหน้า จัดเก็บภาษีได้ 2.68 หมื่นล้านบาท ต่ำกว่าเป้าหมาย 9,863 ล้านบาท เนื่องจากการเก็บภาษีน้ำมันต่ำกว่าเป้าหมาย 8,339 ล้านบาท และภาษีเบียร์ต่ำกว่าเป้าหมาย 4,222 ล้านบาท เนื่องจากมีการส่งภาษีไปล่วงหน้าในปีงบประมาณ 2561 ที่ผ่านมา อย่างไรก็ตามการเก็บภาษียาสูบสูงกว่าเป้าหมาย 1,842 ล้านบาท และภาษีรถยนต์สูงกว่าเป้าหมาย 1,876 ล้านบาท
นายพชร กล่าวว่า เป้าหมายการเก็บภาษีในปีงบประมาณ 2562 อยู่ที่ 6.03 แสนล้านบาท ซึ่งกรมได้เพิ่มประสิทธิภาพโดยตั้งกองกำกับและพัฒนามาตรฐานราคาสินค้าสรรพสามิต และกองกำกับและตรวจสอบภาษีสรรพสามิต ให้ดำเนินงานได้ตั้งแต่วันที่ 1 พ.ย. 2561 เพื่อลดการรั่วไหลของการเก็บภาษีให้ดีมากยิ่งขึ้น เนื่องจากพบว่าที่ผ่านมายังมีการแจ้งราคาขายปลีกต่ำกว่าความเป็นจริง